b'\n_START_ARTICLE_\nMljevenje\n_START_PARAGRAPH_\nMljevenje je operacija procesne tehnike koja primjenjuje vanjsku silu (gnje\xc4\x8denje, udaranje i (ili) trenje) za smanjenje \xc4\x8destica \xc4\x8dvrstoga materijala do potrebne veli\xc4\x8dine. Uz drobljenje kao prvi korak (stupanj), mljevenje je drugi stupanj usitnjivanja, kojim se \xc4\x8destice veli\xc4\x8dine od 13 do 19 milimetara smanjuju na nekoliko milimetara, pa i manje. Mljevenje mo\xc5\xbee biti suho ili mokro, \xc5\xa1ar\xc5\xbeno ili kontinuirano. \xc5\xa0ar\xc5\xbeni su procesi u prvom redu manjega mjerila (obi\xc4\x8dno 2,5 kg/s ili manje). Izbor ure\xc4\x91aja ovisi o tvrdo\xc4\x87i i meljivosti materijala koji se usitnjava te o \xc5\xbeeljenim svojstvima proizvoda mljevenja (na primjer raspodjela veli\xc4\x8dina \xc4\x8destica), a na temelju redukcijskog omjera (omjera veli\xc4\x8dina ulaznih i izlaznih \xc4\x8destica) zaklju\xc4\x8duje se o potrebi mljevenja u vi\xc5\xa1e stupnjeva.\n_START_SECTION_\nDrobljenje\n_START_PARAGRAPH_\nDrobljenje je prvi korak (stupanj) usitnjavanja, to jest operacija procesne tehnike koja se slu\xc5\xbei vanjskom silom (gnje\xc4\x8denjem, udaranjem i trljanjem) za smanjivanje zrna \xc4\x8dvrstog materijala do prikladne veli\xc4\x8dine, a na koju se po potrebi nadovezuje mljevenje. Grubo, primarno drobljenje obi\xc4\x8dno podrazumijeva usitnjavanje zrna do veli\xc4\x8dine od 20 do 30 milimetara, a srednje i fino, sekundarno drobljenje, do gornje granice mljevenja (pribli\xc5\xbeno do 5 milimetara). Prema na\xc4\x8delnim konstrukcijskim rje\xc5\xa1enjima, koja se donekle podudaraju s jednim od na\xc4\x8dina djelovanja vanjske sile, primarni ure\xc4\x91aji za drobljenje dijele se na konusne i \xc4\x8deljusne drobilice, a sekundarni na drobilice \xc4\x8deki\xc4\x87are i drobilice s valjcima. Drobljenje se primjenjuje u rudarstvu, industriji gra\xc4\x91evnoga materijala, kemijskoj industriji i tako dalje.\n_START_SECTION_\nMlin\n_START_PARAGRAPH_\nMlin je stroj za usitnjivanje \xc4\x8dvrstoga materijala; tako\xc4\x91er pogon ili poduze\xc4\x87e za mljevenje i proizvodnju bra\xc5\xa1na i drugih proizvoda od \xc5\xbeitarica. Nekada se za pokretanje mlina koristila snaga vjetra (mlin na takav pogon je vjetrenja\xc4\x8da), vode (vodenica), pare (paromlin) ili motora s unutarnjim izgaranjem (motorni mlin), a danas se uglavnom rabi elektri\xc4\x8dna energija (elektri\xc4\x8dni mlin). Tradicijski se \xc5\xbeitarice melju izme\xc4\x91u dvaju \xc5\xa1irokih kamenih kota\xc4\x8da koji se kru\xc5\xbeno kre\xc4\x87u preko zrnja i usitnjuju ga gnje\xc4\x8denjem i trenjem kotrljanja (kotrlje), ili se melju izme\xc4\x91u dvaju hrapavih ili na\xc5\xbelijebljenih mlinskih kamenova, od kojih se jedan okre\xc4\x87e i usitnjuje zrnje trenjem i smicanjem (\xc5\xbervanj). U prehrambenoj se industriji mljevenje izvodi usitnjivanjem materijala izme\xc4\x91u dvaju na\xc5\xbelijebljenih, hrapavih ili glatkih valjaka, od kojih se jedan vrti br\xc5\xbee, a drugi sporije (valjna stolica). Po na\xc4\x8dinu rada, tomu je mlinu sli\xc4\x8dan zvonasti mlin, u kojem se mljevenje izvodi izme\xc4\x91u dvaju koncentri\xc4\x8dnih na\xc5\xbelijebljenih sto\xc5\xbeaca, od kojih se jedan okre\xc4\x87e. Osim toga, za mljevenje cementa i mineralnih sirovina, ugljena i sli\xc4\x8dno, te za specijalne potrebe, u industriji se rabe i druge vrste mlinova. _NEWLINE_Bubnjasti mlin vodoravni je bubanj cilindri\xc4\x8dna ili sto\xc5\xbeasta oblika, koji se okre\xc4\x87e oko svoje uzdu\xc5\xbene osi, a u nj se ume\xc4\x87e materijal predvi\xc4\x91en za mljevenje. Bubanj mo\xc5\xbee biti punjen tijelima za mljevenje (mlin s kuglama, mlin sa \xc5\xa1ipkama), kada se ta tijela pri okretanju bubnja oko uzdu\xc5\xbene osi prevr\xc4\x87u i padaju, pa se materijal sitni udarcima i trljanjem, ili se u\xc4\x8dinak posti\xc5\xbee pritiskom tijela za mljevenje na plohu bubnja zbog centrifugalne sile (centrifugalni mlin). Mjesto tijela za mljevenje, na isti na\xc4\x8din mogu djelovati krupniji komadi materijala (autogeni mlin). Njihaju\xc4\x87i mlin posuda je ovje\xc5\xa1ena o \xc4\x8deli\xc4\x8dne opruge i punjena tijelima za mljevenje, koja se kre\xc4\x87e u kru\xc5\xbenim ili elipti\xc4\x8dnim putanjama. Strujni (mlazni) mlin ure\xc4\x91aj je za vrlo fino sitnjenje materijala, a djeluje udaranjem \xc4\x8destica \xc5\xa1to ih nosi zra\xc4\x8dna struja ili vodena para o \xc4\x8destice no\xc5\xa1ene strujom iz suprotna smjera, odnosno o neku \xc4\x8dvrstu podlogu. Udarni mlin (mlin dezintegrator, \xc4\x8deki\xc4\x87ar), ure\xc4\x91aj je u kojem materijal, uba\xc4\x8den u sredi\xc5\xa1te i tjeran centrifugalnom silom, putuje prema periferiji, pri \xc4\x8dem ga udaraju ili sijeku \xc5\xa1tapi\xc4\x87i, no\xc5\xbeevi i sli\xc4\x8dno.'